

***РЕСПУБЛИКА ДАГЕСТАН***

**МУНИЦИПАЛЬНОЕ КАЗЕННОЕ ОБЩЕОБРАЗОВАТЕЛЬНОЕ УЧРЕЖДЕНИЕ «ПЕРВОМАЙСКАЯ СРЕДНЯЯ ОБЩЕОБРАЗОВАТЕЛЬНАЯ ШКОЛА» КИЗЛЯРСКОГО РАЙОНА РД**

**ПЛАН-КОНСПЕКТ**

открытого урока

родного (даргинского) языка

 на тему:

 ***«Агь, яни ,яни – яни!»***

*Подготовила:*

*учитель родного языка*

*Магомедова П.*

**Тема: *«Агь, яни ,яни – яни!»***

***Дила сихIрукья –яни»* (классла дурабси балбуц**).

**Балбуцла мурад**: адикьес дурхIназир диги тIабигIятличи; ил мяхIкамбирахъес илди жибарни; саркъахъили бучIнила чебкад хIянчи дураберкIни; даргала литератураличи диги адикьни; мухIлила ва белкIла гъай гьаладяхI ардукни.

**Чебаъла ваяхI:** янила тIабигIятла суратуни дарибси плакат, жузала выставка, ИКТ,5 классла даргала литература, «Лачин» журнал.

I.**Дарсла башри.**

**II.Учительла гьалагъай**.

Салам, ахIерти дурхIниI

Салам, хIурматла гIяхIли!

ИшбархIи нушала класссла дурабси балбуц , дусла авалра манзиллизиб бегIлара нушала биштIатIас дигуси, тамашала сихIрукья заманалис багъишлабарибси саби.

Ил манзилличила чумилра машгьурти даргала ва цархIилти

миллатла поэтунани ва писательтани делкIун назмурти ва хабурти. ЛехIдизирая, дурхIни, гIергъити къяяначи ва пикридухъеная се заманаличила гъайдикIехIел нуша ишбархIи:

Агарли хабаралра

Нушачи яни бакIиб,

Муза - къада лерилра

ДяхIили капIкадариб.

-Сегъуна заманаличила, дурхIни, нушала ихтилат?

-Яниличила.

-Чили бала иш назму таманбарес?

УчIан: **Сягид ГIямаров « Яни »**

Агарли хабаралра Нушачи яни бакIиб,

Муза - къада лерилра

ДяхIили капIкадариб.

Агу нушаб авара

Хъулри ванали сари,

Дурсри тамандиалли,

Кадулхъес гъяйми сари.

Жявти замунтазиб яниличил гьунибаънила бархIи дурабуркIусири I-ибил ноябрьличиб. Бучили хъумачибси сабухъра халкь хъулрази пяхъбиркутири, яни биалли къунзбулхъусири унхъразибад ,хъумачибад ,авлахъуникад.

**-**Гьари гьандиркахъехIе нушала поэтунани яниличиладелкIунти назмурти ,дурхIни.

**III. Дарган мезличил назмурти делчIни**

УчIан: Рашид Рашидов « Агь ,бугIярдеш ,бугIярдешI»

Агь ,бугIярдеш ,бугIярдеш!

Къаркъа тякьиулигу ,

Бара арцалли, чяка

Пахъли кабиркулигу.

Гьу, секьяйда калхъуси

Гъяйличив никIа ХIяжи ?

Секьяйда пякьхIевдути

Сунела хIунтIен ляжби?

«Гьаларад!» -викIули сай

Гьалав чилра агаркъи,

ЦIали гьигьикIули сай

Ил гъяйличив гьакIухъи.

УчIан:**ХIябиб ГIялиев « Яни»**

Дуги барибси дяхIи

Чучибад пяхIбирули,

Савлила дирихьмазир

Бурги гьакIардирули,

ТIашли сар биризуни

Гьайбатли кадизурли

Удиб ,мурхьси къадалаб,

Шурми- къаркъуби ургар,

ТIабигIятли дарибти

ХьанцI миъла тIулри ургаб,

Амъур шин чяхIдикIули,

ХIеркI саби лямцIбикIули,

ДягI саби музурбачиб

ДяхIиличил бумхIули.

УчIан**: Рашид Рашидов «Яни саби лябкьули .»**

БучIули саби къяна,

Яни саби лябкьули,

ДурахIейу савли гIур

ХIенкьулабани кьули .

Балкабиркур цIуб варгьи

Дубурла хъуцIрумачиб,

ЧебхIейсу ил чилилра

Ванати хIеб дакIайчи.

Бускалан миълиуб хIеркI

Житаван кьурбикIули,

Бех1бирхьур цIиркси дягIра

ХьанцI бецIван авбикIули.

Агара илдала децI

Гъяймира лер хIякнира

Балагьлизи дикалли

УцахъехIе чякнира.

УчIан: **ХIябиб Гялиев «Дубуртазиб яни»**

Зубрази зуздитIунти

Зурба ахъти дубурти

ЦIуба гIяндан варгьили

Сари кIап1кадарили.

Яни саб дубуртазиб

Сунна ярга ихъули.

ДягI саби музурбазиб

ДяхIиличил бумхIули.

УчIан: **Самуил Маршак « Февраль »**

Духъи сари дугIби февраль базлизир

Ахъли авдикIули сар кьяпIурбазир

ЧIичIалаван детухъи сар ванзакад

ЦIуба пуслар къалабаси дягI удир.

***IV.* Арадеш мяхIкамбирнила чебкадси хIянчи. *Физкультминутка. Дарган мезли далай «Нешла мез»***

***V.* Хъарбаркь:**-Гьари,дурхIни,нушани сунечила дахъал хабурти,назмурти дурира,гьанна **багьирабас жавабти дурая.**

I.Дуклуми агара –урцули саби.

Някъби агара -бирхIули саби.

2.Унзаличи кьутIбикIар,

Улкьайлизи вякьбикIар,

Дурав тIашизурсила

КьапIаличи хъямбикIар.

3.Дунъя бирцIур, хунк хIебирцур.

4.Авлахъличиб цIуба шаршав.

5.МицIирхIели -кабилхьан

БебкIибхели -гьаббулхъан.

6.БугIярдешли бумдахъу

Ванадешли бисахъу.

7.Някъби агара, къяшми агара,

Амма гумурби диру.

8.Шизира гIелахIебиркур

ЦIалира хIейгу.

9. АрцурхIели лехIкахъибси

КабиибхIели бисуси.

I0. Някъби кьяшми агарли

Саби някьишбикуси.

Умхьу: ДягI, дягI,дирихь,дяхIи,дяхIи,миъ,миъ,миъ,дяхIи яни.

**БухIнабулхъули саби яни :**

-Ассаламу г Iялайкум хIурматла гIях1ли, дила ника дучIанти

Ваг1ялайкум ассалам.

Яни : ХIушани ихтияр барадалли, нуни дила халал урши живарес дигулра, дурхIни.

Декабрь лябкьули саби.

**Яни:** Гьари, дила халал урши, Декабрь, хIела уличил ишди жагати, духути нушачи хIерти дурхIнази хIечила ца-кIел гъай дура .

Декабрь –вецIъибил баз ибси саби. Ил нушачи бакIибси саби Древний Римлизибад. Гьанналис кIел азир дус гьалаб ну бетаурра I2-ибил баз, у биалли бехIсурхIебарира. Дила бурхIни дусла манзиллизир беIлара къантIаби сари,дугурби-духъянти.

**Яни:** Дила гIурра дурхIни лебти саби, дурхIни. баладаяв хIушани?

**Ученик:** Январь ва Февраль.

**Январь**: Салам, дурхIни! Набчила бурасли хIушази се иргъахъусил дила ули, наб дила дудешли бихьибси Древний Римла пача Янусла у саби. Урусла мезлизиб дила ули иргъахъуси саби: хьанцIа, сенахIенну ну бакIибхIели, закли сунела лебсигъуна хьанцIдеш чебиахъуси саби. Дила лебси саби биштIал узи Февральра. ЖибирехIе илра .

Февраль: Хашкелди, дурх1ни.

-Хашкелди.

-Дила ули се иргъахъусил балулрая, дурхIни?

Наб дила дудешли бихьибси Древний Римла авлахъла пачала у саби. Наб Фебрууса бикIар, наб дебали дигахъис хъярхъти дяхIиличилти дугIби, дигахъис наб дебали, агарси мерличи тIинтIбарили дяхIира, авлахъуни капIдирес.

**СЦЕНКА.**

УчIан: Нушала дигуси яни сецад бугIярси бакIадра хIуни нуша бурсидирулра замана. дуцIрумла бурхIни кьиматладирахъес, сенахIенну хIечи нуша дебали хIядурдикIес гIягIнили саби.

Халкьлизиб буруливан «ДуцIрум хIевзуси –яни хIевкан.» ДуцIрумла ца бархIили янила баз валха» ХIечи хIядурдикIули сецад нуша дамсехIелра, нушаб хIу дигусири, башен нушачи. Нушала хала бегIтани бурни хIясибли: « ДяхIи халал баралли –сабухъ гIяхIси бирар».

**Учитель:** Нушала гIямрулизиб мягIничебси мер бурцули саби искусстволи. Ишаб адамтани кьасбирули саби тIабигIятличила дунъяличила чула пикруми мурадуни иличи диги чедаахъес чула суратуназир, буралабазир, багьирабазир.

Яни – бегIлара дигуси дусла манзил саби. Янила дугели биалли, дунъя тамашали сихIрулаван барсбиру.

Галгуби цIуба дяхIила удир мешудиркули дирар цадехIти жагаси цикIурмачи, цадехIти цIуба пухьла кана черси хала нешличи. цадехIти тIинтIдарили някъбира делхъличи карухъунси исбагьи рурсиличи. ХIера илгъуна тамашала замана чебиахъули саби чула суратуназир художникунанира.

**VI.Янила сурат сипатбарни**

**Учитель:** ХIушани чебиуливан, дурхIни поэтуницун буили ахIен ил заманаличи гIяшикьти, бахъалгъунти художникунанира чула пикруми чедаахъили сари сихIрукья -яниличила .

Гьачам гьатIи хIердизирая ишди суратуначи ва бурая хIушала пикри.

Сецад янилис тIабигIят гIянцIбарес дигули хьалли, янила тIабигIятра сунеласун жагаси саби. Дурхъати къаркъуби кьяйда лямцIярдикIули ухули сари гулгала миъдяргIибти кьялуби.

ХIера, илдигъунти жагати янила суратунани нушала гьав ахъбирахъули саби, уркIи разибирахъули, шалабирахъули саби. Гьарил адамли кьасбаралли сай -алавси тIабигIятла жагадеш гьарил дусла манзиллизиб чебиэс, балалли лехIирхъес жагати арцантала тIамрачи, хIерк1ла лайлаличи, вацIала гьигьличи -- нуша -алавси дунъя гьатира жагабирар. Урусла бурала лебси саби: « ТIабигIятла вайси аргъ лебси ахIен ибси ».

-Гьари, дурхIни шурбатирая урус мезличи: «У природы нет плохой погоды»

Поэтунанира художникурацун ахIен, дурхIни яни сипатбирути, илала жагадешли гъирачеббирахъули саби композитортира далайчибира.

**VII.Далай. Гьанбикахъес урусмезлира далай яниличила.**

**Учитель:** ИшбархIи нушани гьунниббалтехIе яни сунела дяхIурбачил ва дугIбачил. УркIи –уркIилабад балахъехIе нушани илис баркалла.

Назму: Бисули саби яни

Дигхейгули арбукьес…….

**VIII. Литератураличил бархбас. Буралаби.**

Янили хIера илкьяйда мурталра урухрабирахъутири, тамашарабирахъутири адамти сунела кьяркьдешли.Амма адамти урухбирути ахIенрину, гьатIира сунечила чула далуйти буралаби цаладирахъутири.

-**ХIушани сегъунти буралаби даладая яниличила:**

***Яни дяхIцIурба хIеделкъунти хIеб маркалира хIелукъан.***

***Янила къуйрухъ бухъяна бирар.***

***Янилизиб дяхIи хъумас – хIяка, хIеб дяхIи - бекIлис балагь.***

***ДяхIи ванзалис юргъан саби.***

***ДяхIи халал биубцад , баракат халали бирар.***

***ГIебшнили ва янили хIеб дугули дирар.***

-Cекьяйда иргъулрав ,дурхIни , хIушани ишди буралабала мягIна.

**IX. Гьалабихьибси назму хIясибли сурат барая.**

**Х.Къамбулатова** **Яни**

Бисули саби яни,

ДигхIейгули арбукьес,

Адамтас бетIарачи

Буили биаллира.

Амма хIеб сари гьуйчир

Сакъли хIерли сунела

Цалра бархIи янилис

Матъал хIебатес или.

Ванаси хIерли хIебла

Яни гIясибиахъуб:

-Лябкьян гIурра замана,

Ну пачали бируси…

 ЦIуба пухьла юргъайу

Бурцис сагадан ванза,

Диршис дяхIила ваяхI

Дила гьигь биу мерла.

ХIела шиниша кьалтин

ЦIухбарили убкайсис,

Арцантала макьамти

ШятIъили шипIдиргIяхъис.

ДуцIбикIути дурхIнира

ДигIянбиркахъис хъули,

Диргала хIебулхъахъес

Ну къунзбикIу замана.

**X.**Рефлексия.

**XI.** Хъули хIянчи. Х.Къамбулатовала «Яни» бикIуси назму уркIиличиб багьес.